**ชื่อเรื่อง** กลวิธีการใช้ภาษาในการอธิบายสารัตถธรรมและวัฒนธรรม

ที่ปรากฏในนวนิยายของสไบเมือง

**นักวิจัย**  นางสาวปาริฉัตร พยุงศรี

**หน่วยงาน** มหาวิทยาลัยเทคโนโลยีราชมงคลธัญบุรี

**คณะ** ศิลปศาสตร์ **สาขา** ภาษาตะวันออก

**ปีที่จัดพิมพ์** 2561

**แหล่งทุน** มหาวิทยาลัยเทคโนโลยีราชมงคลธัญบุรี ประจำปีงบประมาณ พ.ศ. 2561

**บทคัดย่อ**

การศึกษา “กลวิธีการใช้ภาษาในการอธิบายสารัตถธรรมและวัฒนธรรมที่ปรากฏในนวนิยายของสไบเมือง” เป็นการวิเคราะห์กลวิธีการใช้ภาษาของสไบเมืองจากนวนิยายอิงพระพุทธศาสนาทั้ง 5 เล่ม ได้แก่ เสียงแห่งมัชฌิมยาม ความมืดแห่งคูหาทอง ลายแทงในถ้ำแก้ว มายาในวารี และไพรีในเมรัย โดยใช้วิธีวิจัยเชิงคุณภาพโดยศึกษาจากเอกสาร และนำเสนอการวิจัยในรูปแบบวิธีพรรณนาวิเคราะห์

ผลการศึกษากลวิธีการใช้ภาษาเพื่ออธิบายสารัตถธรรมและวัฒนธรรมที่ปรากฏในนวนิยายของสไบเมือง พบว่า สไบเมืองมีกลวิธีอธิบายสารัตถธรรมด้วยวิธี 5 วิธีการ ได้แก่ วิธีการกล่าวซ้ำ วิธีการขยายความโดยการเสริมรายละเอียด วิธีการยกเหตุการณ์ในเรื่อง วิธีการใช้คู่เทียบ และวิธีการแบบผสมผสาน เพื่ออธิบายหลักธรรมคำสอนของพระพุทธเจ้าผ่านตัวละครต่างๆ ที่เกี่ยวข้องในนวนิยายแต่ละเรื่อง ซึ่งเป็นกลวิธีการใช้ภาษาที่รอบคอบและแยบคายในการสื่อหลักธรรมคำสอนผ่านตัวละคร โดยยังคงไว้ซึ่งอรรถรสของนวนิยาย

ด้านกลวิธีสื่อความโดยการเสนอแนะ พบว่า มีการใช้ภาพพจน์ 4 ลักษณะคือ อุปมาเมื่อต้องการเปรียบเทียบของทั้งสองสิ่งที่แทรกไปกับการแสดงแนวคิดพุทธศาสนาเพื่อให้เห็นภาพ ใช้แนวเทียบเพื่อยกตัวอย่างเรื่องราวต่างๆ ประกอบกับการแสดงแนวคิดพุทธศาสนา ใช้อติพจน์เพื่อเร้าความสนใจในพุทธปาฏิหาริย์ต่างๆ และใช้ปฏิปุจฉาเมื่อต้องการกระตุ้นความคิดของผู้อ่านโน้มน้าวให้ศรัทธาในพุทธศาสนา สำหรับด้านการใช้โวหาร พบว่ามีการใช้โวหาร 5 ลักษณะคือ อุปมาโวหารเมื่อต้องการเปรียบเทียบการกระทำของตัวละคร สาธกโวหารเมื่อต้องการยกตัวอย่างเรื่องราว บรรยายโวหารเพื่อแสดงรายละเอียด และลำดับเหตุการณ์ก่อนหลังที่เกิดขึ้น ใช้พรรณนาโวหารเพื่อพรรณนาความงดงามของช่วงเวลาที่ตัวละครแต่ละตัวได้เข้าเฝ้าพระพุทธเจ้า และเทศนาโวหารปรากฏในตอนที่มีเหตุการณ์สั่งสอนตัวละครเท่ากับเป็นการโน้มน้าวให้เกิดความศรัทธาในพุทธศาสนาโดยอาศัยเทศนาสั่งสอนตัวละคร

ด้านภาพสะท้อนทางวัฒนธรรมที่ปรากฏในนวนิยายพบว่า วิเคราะห์ภาพสะท้อนทางวัฒนธรรมที่ปรากฏในนวนิยาย ภาพสะท้อนทางวัฒนธรรมด้านครอบครัว ภาพสะท้อนทางวัฒนธรรมด้านการศึกษา ภาพสะท้อนทางวัฒนธรรมด้านเศรษฐกิจ ภาพสะท้อนทางวัฒนธรรมด้านประเพณี ภาพสะท้อนทางวัฒนธรรมด้านการเมืองการปกครอง และภาพสะท้อนทางวัฒนธรรมด้านความเชื่อและศาสนา